ΓΡΑΠΤΗ ΕΡΩΤΗΣΗ E-4140/97 υποβολή: Angela Sierra Gonzαlez (GUE/NGL) προς την Επιτροπή (21 Iανουαρίου 1998)

Θέμα: Ανθρώπινα δικαιώματα στον πληθυσμό Τουαρέγκ του Νίγηρα

Οι Τουαρέγκ, που κατοικούν στην περιοχή της Κεντρικής Σαχάρας, η οποία ανήκει στην Αλγερία, τη Λιβύη, το Νίγηρα, το Μαλί και την Μπουρκίνα Φάσο και αποτελούν πληθυσμό μεγαλύτερο από τρία εκατομμύρια, αντιμετωπίζουν τώρα μια κρίσιμη από ανθρωπιστικής πλευράς κατάσταση, και είναι συγκεντρωμένοι σε μεγάλο ποσοστό σε στρατόπεδα συγκέντρωσης.

Δεδομένου του απολυταρχικού χαρακτήρα του παρόντος καθεστώτος στο Νίγηρα έχουν σημειωθεί παραβιάσεις της συμφωνίας ειρήνης μεταξύ της Δημοκρατίας του Νίγηρα και της αντίστασης των Τουαρέγκ στην περιοχή, πράγμα που είχε ως συνέπεια την επιδείνωση της σύγκρουσης μεταξύ της Κυβέρνησης του Νίγηρα και του λαού των Τουαρέγκ.

Ο λαός των Τουαρέγκ διατηρεί τις πολιτιστικές και κοινωνικοοικονομικές ιδιαιτερότητες νομαδικού λαού, τις οποίες συνεχώς υποτιμούν οι χώρες στις οποίες αναπτύσσει τη δραστηριότητά του με το δικό του τρόπο διαβίωσης.

Η έξαρση της σύγκρουσης γεννά υπόνοιες για μια στρατιωτική επίθεση εναντίον των Τουαρέγκ και επιδείνωση της καταστάσεως τους.

Πώς αξιολογεί η Επιτροπή την παρούσα κατάσταση του λαού των Τουαρέγκ και τη σύγκρουση με την κυβέρνηση του Νίγηρα;

Μπορεί να πληροφορήσει η Επιτροπή εάν προσφέρεται κάποια συνεργασία ή συνδρομή, μέσω ΜΚΟ ή άμεσα, με το λαό των Τουαρέγκ; Τι μορφή ανθρωπιστικών ή πολιτικών μέτρων μπορεί να εγκρίνει η Επιτροπή για να διεκδικήσει την προστασία τους ως συνόλου για την επιβίωσή τους;

Απάντηση του κ. Pinheiro εξ ονόματος της Επιτροπής (5 Φεβρουαρίου 1998)

Στις 24 Απριλίου 1995 συνήφθη ειρηνευτική συμφωνία μεταξύ της κυβέρνησης του Νίγηρα και των ανταρτών Τουαρέγκ, η οποία έθεσε τέρμα στην τετραετή σύγκρουση του βόρειου τμήματος της χώρας. Η εφαρμογή της ειρηνευτικής συμφωνίας ολοκληρώθηκε στις 5 Σεπτεμβρίου 1997, με την υπογραφή της τελευταίας φάσης της η οποία αφορούσε την ενσωμάτωση των αποστρατευμένων δυνάμεων στην άμυνα, την ασφάλεια και τη δημόσια διοίκηση. Τρία κινήματα προερχόμενα από μειονότητες - αποτελούμενα από τους Τουαρέγκ στους οποίους ασφαλώς αναφέρεται το Αξιότιμο Μέλος του Κοινοβουλίου - τα οποία έγιναν μέλη της Ένωσης Δυνάμεων Ένοπλης Αντίστασης επειδή θεώρησαν ότι αδικήθηκαν από τους όρους εφαρμογής της εν λόγω συμφωνίας, αποχώρησαν από αυτήν και προσχώρησαν στα επαναστατικά κινήματα τούμπου του ανατολικού τμήματος της χώρας (Ενοπλες Επαναστατικές Δυνάμεις της Σαχάρας).

Στις 28 Νοεμβρίου 1997, τα κινήματα αυτά, με τη μεσολάβηση της Αλγερίας, υπέγραψαν με την κυβέρνηση του Νίγηρα πρωτόκολλο συμφωνίας συμπληρωματικό της ειρηνευτικής συμφωνίας της 24ης Απριλίου 1995. Το πρωτόκολλο αυτό προβλέπει την οριστική κατάπαυση των εχθροπραξιών καθώς και τη λήψη μέτρων με σκοπό την αποκατάσταση της ειρήνης στην περιοχή.

Η Επιτροπή υποστήριξε τόσο τις προσπάθειες μεσολάβησης όσο και τις προσπάθειες που καταβάλλουν οι αρχές του Νίγηρα με στόχο την εφαρμογή της ειρηνευτικής διαδικασίας. Επίσης, προσέφερε σημαντική επείγουσα ανθρωπιστική βοήθεια για την κάλυψη των πρώτων αναγκών του συνόλου των προσφύγων του Νίγηρα, καθώς και των αναγκαστικά μετακινηθέντων και εντόπιων πληθυσμών οι οποίοι επιδιώκουν να επανεγκατασταθούν και να διαβιώσουν υπό φυσιολογικές συνθήκες. Η βοήθεια ανέρχεται, επί του παρόντος, σε 2,9 εκατ. ECU και αφορά τα δύο γεωγραφικά διαμερίσματα των Agadez και Tahoua. Καλύπτει όλους τους βασικούς τομείς (νερό, διατροφή, υγεία) που καθορίζονται από τους ίδιους τους πληθυσμούς. Η βοήθεια αυτή παρέχεται επιτόπου από έμπειρες ευρωπαϊκές ΜΚΟ (μη κυβερνητικές οργανώσεις) ενθαρρύνοντας τη συμμετοχή των δικαιούχων κοινοτήτων.

Στην αρχή του τρέχοντος έτους, η Επιτροπή θα χορηγήσει βοήθεια άνω των 7 εκατ. ECU (εκ των οποίων περισσότερα από 3 εκατ. ECU προορίζονται για επισιτιστική βοήθεια) για την πρόληψη επισιτιστικών κρίσεων.Παράλληλα, η Επιτροπή έχει αρχίσει να εφαρμόζει από το 1995 ένα έργο ύψους 15 εκατ. ECU για την ολοκληρωμένη ανάπτυξη της ποιμενικής ζώνης η οποία έχει πληγεί ιδιαίτερα από τις επιπτώσεις των επαναστατικών κινημάτων και των ενόπλων συγκρούσεων.

Χάρη σ'αυτές τις δράσεις, η Κοινότητα αποτελεί έναν από τους κυριότερους χορηγούς βοήθειας υπέρ των πληθυσμών του βόρειου τμήματος του Νίγηρα.